คณะกรรมการโรคติดต่อแห่งชาติ รับทราบข้อเสนอแนวทางการผ่อนปรนกิจการ หรือกิจกรรมที่ควรเปิดหรือปิดในระยะนี้
คณะกรรมการโรคติดต่อแห่งชาติ รับทราบข้อเสนอแนวทางการผ่อนปรนกิจการ หรือกิจกรรมที่ควรเปิดหรือปิดในระยะนี้  นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงผลการประชุมคณะกรรมการโรคติดต่อแห่งชาติ ครั้งที่ 6/ 2563 ที่มีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธาน โดยมีอธิบดีทุกกรมในกระทรวงสาธารณสุข ผู้บริหารกระทรวงที่เกี่ยวข้อง อาทิ กระทรวงกลาโหม กระทรวงมหาดไทย สมาคมโรงพยาบาลเอกชน และกรรมการผู้ทรงคุณวุฒิ เข้าร่วม ว่า ที่ประชุมฯ วันนี้ ได้มีมติรับทราบข้อเสนอแนวทางการผ่อนปรนกิจการ และกิจกรรมที่ควรเปิด หรือปิดในระยะนี้จากคณะกรรมการด้านวิชาการ ที่เสนอให้แบ่งกลุ่มกิจการและกิจกรรมที่สามารถเปิดกิจการได้เป็น 4 กลุ่ม ได้แก่ 1.กลุ่มที่เกี่ยวข้องกับการดำรงชีวิตประจำวันระดับพื้นฐาน เช่น ร้านอาหารที่เปิดโล่ง ร้านตัดผมที่ไม่มีแอร์คอนดิชัน ตลาด 2.กลุ่มที่มีผลกระทบต่อคนจำนวนมาก และต่อเศรษฐกิจและสังคม เช่น ห้างสรรพสินค้า ภัตตาคาร นวดแผนไทย 3.กลุ่มเพิ่มความสะดวกสบายต่อการใช้ชีวิต เช่น ฟิตเนส โรงยิม สปา กองถ่ายภาพยนตร์ และ 4.กลุ่มที่ไม่ควรให้เปิดดำเนินการ คือสถานที่แออัด คับแคบ ปิดทึบ มืดสลัว ทำให้มองพื้นผิวสัมผัสไม่ชัดเจน หรือมีกิจกรรมที่ทำให้ผู้คนต้องมีความใกล้ชิดกัน รวมกลุ่มพูดคุยส่งเสียงดัง เช่น สนามมวย บ่อน สถานบันเทิง ซึ่งได้เสนอข้อมูลดังกล่าวต่อศูนย์บริหารสถานการณ์โควิด -19 ที่มีนายกรัฐมนตรีเป็นประธานทราบแล้วนอกจากนี้ ยังได้เห็นชอบแนวทางการตรวจหาเชื้อในกลุ่มประชากรเสี่ยง และสถานที่เสี่ยง เพื่อเพิ่มประสิทธิภาพการเฝ้าระวังโรคโควิด -19 โดยเพิ่มอัตราการตรวจจาก 2,000 คนต่อประชากรล้านคน เป็น 5,000 คนต่อประชากรล้านคนให้ได้ภายในเดือนพฤษภาคมนี้ ซึ่งจะทำให้มีความมั่นใจในการเฝ้าระวังและตรวจพบผู้ป่วยได้เร็ว โดยกำหนดกลุ่มประชากรที่ต้องเฝ้าระวังเพิ่ม ได้แก่ กลุ่มบุคลากรทางการแพทย์ที่มีความเสี่ยงต่อการติดเชื้อ กลุ่มผู้ต้องขังรายใหม่ กลุ่มอาชีพที่พบปะผู้คนจำนวนมาก เช่น คนขับหรือพนักงานประจำรถสาธารณะ พนักงานไปรษณีย์ และพนักงานส่งของและอาหารเดลิเวอรี่ และกลุ่มอื่นๆ ตามสถานการณ์ของพื้นที่ ซึ่งทั้งหมดยังต้องให้ผ่านการพิจารณาของคณะกรรมการโรคติดต่อจังหวัดหรือคณะกรรมการโรคติดต่อกรุงเทพมหานครในเข้ากับบริบทของพื้นที่ก่อนประกาศใช้ต่อไป